

**ΕΡΩΤΗΣΗ**

**ΜΙΧΑΛΗΣ ΚΑΤΡΙΝΗΣ**

**Βουλευτής ΠΑΣΟΚ- Κινήματος Αλλαγής**

**Υπεύθυνος ΚΤΕ Εθνικής Άμυνας**

**Θέλω να ευχαριστήσω τον Πρόεδρο και τα μέλη του Συντονιστικού Συμβουλίου Συλλόγων Αποφοίτων ΑΣΣΥ ΕΔ για την τιμητική τους πρόσκληση να παραστώ στην ημερίδα που διοργανώθηκε με τίτλο «ΟΧΙ στο Σώμα Υπαξιωματικών - Αναβάθμιση Σχολών ΑΣΣΥ».**

**Δυστυχώς, ανειλημμένες υποχρεώσεις δε μου επιτρέπουν να παραβρεθώ και για αυτό το λόγο επιτρέψτε μου να σας απευθύνω λίγα λόγια.**

**Τα ζητήματα της Εθνικής Άμυνας πρέπει να αντιμετωπίζονται με εθνική συνεννόηση και σύμπνοια. Το ΠΑΣΟΚ έχει αποδείξει, διαχρονικά, την βούληση του σε αυτή την κατεύθυνση. Δυστυχώς, όμως, η Κυβέρνηση δεν αφήνει πολλά περιθώρια για την αναγκαία συναίνεση στο μείζον θέμα της οργάνωσης και ανασυγκρότησης των Ενόπλων Δυνάμεων.**

**Οι πρόσφατες εξαγγελίες του κ. Υπουργού, στις 7 Μαΐου 2025, για δημιουργία «Σώματος Υπαξιωματικών» επιβάρυναν ακόμη περισσότερο το ήδη άσχημο κλίμα που έχει δημιουργηθεί στο στράτευμα και που ευθύνεται για το τεράστιο κύμα φυγής, μειώνοντας την επιθυμία των νέων να ενταχθούν στην οικογένεια των Ε.Δ, όπως αποτυπώνεται με τις πολλές παραιτήσεις, τα χαμηλά ποσοστά κάλυψης των θέσεων στις Στρατιωτικές Σχολές και τελευταία τον περιορισμένο αριθμό αιτήσεων στον πρόσφατο διαγωνισμό πρόσληψης Επαγγελματιών Οπλιτών (ΕΠΟΠ).**

**Οι Ανώτερες Στρατιωτικές Σχολές Υπαξιωματικών (ΑΣΣΥ) έχουν γράψει τη δική τους ιστορία και έχουν τεράστια προσφορά στην αποτελεσματικότητα των Ε.Δ μέσω της παραγωγής αποφοίτων, που αποτελούν την ραχοκοκαλιά του στρατεύματος. Οι εν ενεργεία, προερχόμενοι εξ ΑΣΣΥ, υπαξιωματικοί αλλά και αξιωματικοί δραστηριοποιούνται σε πληθώρα αντικειμένων και τομείς εργασίας υψηλού επιπέδου κατάρτισης και εμπειρίας. Παρέχουν κρίσιμο έργο διαχρονικά, συμβάλλοντας τα μέγιστα στην εθνική ισχύ της χώρας. Αποτελούν βασικό κρίκο στην αλυσίδα των ΕΔ. Η προσφορά των αποφοίτων ΑΣΣΥ είναι εγνωσμένη και πολύτιμη.**

**Η δημιουργία ενός Σώματος Υπαξιωματικών με χαμηλού επιπέδου και μικρής διάρκειας εκπαίδευση σε συνδυασμό με την ασφυκτικά περιορισμένη δυνατότητα επαγγελματικής ανέλιξης, κατά τα πρότυπα του στρατού των ΗΠΑ, θα απομακρύνει τους νέους που θέλουν να σταδιοδρομήσουν στις Ε.Ν και θα πλήξει ανεπανόρθωτα τις Ένοπλες Δυνάμεις σε μια εποχή όπου οι τεχνολογικές εξελίξεις και οι νέες συνθήκες διεξαγωγής των πολεμικών συγκρούσεων απαιτούν στελέχη με άρτια στρατιωτική άλλα και επιστημονική εκπαίδευση.**

**Οι σπουδαστές αλλά και οι απόφοιτοι των ΑΣΣΥ δεν αντιμετωπίζονται ως δημιουργικά στελέχη των ΕΔ, αλλά ως παρίες, αφού δεν αναγνωρίζεται η προσφορά τους στις Ε.Δ. Οι Σχολές δεν αναβαθμίστηκαν όπως θα έπρεπε, τα πτυχία δεν έχουν ακαδημαϊκή ισοτιμία, οι μηνιαίες αποδοχές των σπουδαστών των σχολών δεν αυξήθηκαν κατ’ αναλογία των σπουδαστών των ΑΣΕΙ, ενώ η βαθμολογική τους αναβάθμιση δεν προχώρησε και ούτε έγινε μνεία στο πρόσφατο νομοσχέδιο για τα Στρατιωτικά Νοσοκομεία. Ως ΠΑΣΟΚ, καταθέσαμε τροπολογίες σχεδόν για όλα τα θέματα των αποφοίτων των ΑΣΣΥ, που δυστυχώς δεν έγιναν δεκτές από την Κυβέρνηση. Ενώ οι Ερωτήσεις μας στο πλαίσιο του Κοινοβουλευτικού Ελέγχου δεν έτυχαν ουσιαστικών απαντήσεων.**

**Όλοι οφείλουμε να δείξουμε έμπρακτα το σεβασμό μας στην ιστορία των Υπαξιωματικών και των 3 όπλων, στις διαχρονικές θυσίες τους από το 1884 έως σήμερα αλλά και την επαγγελματική τους πορεία και προσφορά στην Πατρίδα. Η Κυβέρνηση πρέπει να εγκαταλείψει κάθε παράλογη σκέψη για δημιουργία Σώματος Υπαξιωματικών περιορισμένης ευθύνης και μικρών δυνατοτήτων.**

**Ως ΠΑΣΟΚ-Κίνημα Αλλαγής είμαστε δίπλα σε όλο το έμψυχο δυναμικό των Ε.Δ και ιδιαίτερα στους απόφοιτους των ΑΣΣΥ και θέλω να σας διαβεβαιώσω ότι θα συνεχίσουμε να το πράττουμε, πάντα με γνώμονα το Εθνικό συμφέρον, υπερασπιζόμενοι κάθε δίκαιο αίτημά σας.**

**Κάθε ανάγκη σας και πρόβλημά σας έχει επίπτωση στο αξιόμαχο των Ε.Δ και στην ασφάλεια της Πατρίδας.**

**Σας Ευχαριστώ.**